**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2019-09-12 Nr. TAR-73

Posėdis vyksta 2019-09-10. Pradžia 13.00 val.

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Arvydas Cesiulis, Vaida Žvikienė, Ligita Girskienė, Artūras Razbadauskas. Nedalyvauja: Jurij Šeršniov, Arvydas Vaitkus.

Posėdyje dalyvaujančių komiteto narių ir svečių sąrašai (priedai 1, 2) pridedami.

DARBOTVARKĖ:

1. Dėl Socialinės paramos tarybos pirmininko skyrimo. Pranešėja A. Liesytė.

2. Dėl atstovo delegavimo į Klaipėdos teritorinės ligonių kasos stebėtojų tarybą. Pranešėja R. Perminienė.

3. Informacija apie sveikatos priežiūros įstaigų veiklos ataskaitos formos tobulinimą. Pranešėjas K. Bagdonas.

4. Dėl Klaipėdos miesto savivaldybės 2018 metų biudžeto vykdymo ataskaitų rinkinio ir konsoliduotųjų finansinių ataskaitų rinkinio patvirtinimo. Pranešėja R. Kambaraitė.

5. Dėl pritarimo dalyvauti projekte „Kultūrų diasporos centro infrastruktūros kompleksinė plėtra“ (socialinio kultūrinio klasterio „Vilties miestas“ infrastruktūros kompleksinė plėtra). Pranešėja E. Jurkevičienė.

6. Dėl UAB „REGSEDA“ atleidimo nuo žemės nuomos mokesčio mokėjimo. Pranešėja K. Petraitienė.

Patvirtinta (už -4).

1. SVARSTYTA. Socialinės paramos tarybos pirmininko skyrimas.

Pranešėja – A. Liesytė. Klaipėdos miesto savivaldybės tarybos 2019 m. birželio 20 d. sprendimu Nr. T2-176 patvirtinta Socialinės paramos tarybos sudėtis. Tarybą sudaro Sveikatos ir socialinių reikalų komiteto narys (1), Socialinės paramos skyriaus darbuotojai (2), socialinėje srityje dirbančių biudžetinių įstaigų (2) bei nevyriausybinių organizacijų (4) deleguoti asmenys.

Socialinės paramos tarybos nuostatų 11 punkte numatyta, kad ši taryba rekomenduoja miesto merui pirmininko kandidatūrą. 2019-07-22 įvyko Socialinės paramos tarybos pirmasis susitikimas, kurio metu nutarta merui Socialinės paramos tarybos pirmininku rekomenduoti Klaipėdos krašto socialinių darbuotojų asociacijos pirmininką Saulių Liekį. Minėtų nuostatų 12 p. numatyta, kad šios tarybos pirmininko kandidatūrą mero teikimu tvirtina Klaipėdos miesto savivaldybės taryba.

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

2. SVARSTYTA. Atstovo delegavimas į Klaipėdos teritorinės ligonių kasos stebėtojų tarybą.

Pranešėja – R. Perminienė. Primena, kad gautas 2019-08-08 Klaipėdos teritorinės ligonių kasos raštas Nr. A1-6386 „Dėl atstovo delegavimo į Klaipėdos TLK stebėtojų tarybą“ su prašymu deleguoti į Klaipėdos teritorinę ligonių kasos stebėtojų tarybą vieną atstovą. R. Perminienė teigia, kad parengto sprendimo projekto tikslas – deleguoti Klaipėdos miesto savivaldybės atstovą (Tarybos narį) į Klaipėdos teritorinės ligonių kasos stebėtojų tarybą.

NUTARTA:

1. Pritarti pateiktam sprendimo projektui.
2. Deleguoti Artūrą Razbadauską į Klaipėdos teritorinės ligonių kasos stebėtojų tarybą.

BALSUOTA: už – 5, prieš – 0, susilaiko – 0.

3. SVARSTYTA. Informacija apie sveikatos priežiūros įstaigų veiklos ataskaitos formos tobulinimą.

Pranešėjas – K. Bagdonas. Primena, kad praėjusiuose komiteto posėdžiuose pristatant įstaigų, vadovų ataskaitas A. Vaitkui kilo klausimų dėl pateiktos sveikatos priežiūros įstaigų veiklos ataskaitos formos, todėl buvo pasiūlyta ataskaitos formą pakoreguoti. K. Bagdonas siūlo teikti pasiūlymus dėl ataskaitos formos tobulinimo.

V. Žvikienė siūlo klausimo svarstymą atidėti kitam komiteto posėdžiui. Prašo komiteto narių per 2 savaites pateikti siūlymus dėl sveikatos priežiūros įstaigų veiklos ataskaitos formos tobulinimo.

NUTARTA:

3.1. Klausimo svarstymą atidėti kitam posėdžiui.

3.2. Prašyti komiteto narių per 2 savaites pateikti siūlymus dėl sveikatos priežiūros įstaigų veiklos ataskaitos formos tobulinimo.

4. SVARSTYTA. Klaipėdos miesto savivaldybės 2018 metų biudžeto vykdymo ataskaitų rinkinio ir konsoliduotųjų finansinių ataskaitų rinkinio patvirtinimas.

Pranešėja – R. Kambaraitė. Siūlo patvirtinti Klaipėdos miesto savivaldybės 2018 metų biudžeto vykdymo ataskaitų rinkinį ir konsoliduotųjų finansinių ataskaitų rinkinį. Sako, kad pagal LR Vietos savivaldos įstatymo 16 straipsnio 2 dalies 15 punktą savivaldybės biudžeto ir savivaldybės konsoliduotųjų finansinių ataskaitų rinkinį tvirtina savivaldybės taryba. Savivaldybės biudžeto vykdymo ataskaitų rinkinys ir konsoliduotųjų finansinių ataskaitų rinkinys parengtas vadovaujantis Lietuvos Respublikos biudžeto sandaros įstatymo 36 straipsnio 3 punktu, Viešojo sektoriaus atskaitomybės įstatymo 26 straipsnio 1 dalimi, 29 straipsnio 1 dalimi.

R. Kambaraitė primena, kad Klaipėdos miesto savivaldybės 2018 m. konsoliduotųjų finansinių ataskaitų rinkinį sudaro: finansinės būklės ataskaita pagal 2018 m. gruodžio 31 d. duomenis, veiklos rezultatų ataskaita pagal 2018 m. gruodžio 31 d. duomenis, pinigų srautų ataskaita pagal 2018 m. gruodžio 31 d. duomenis, grynojo turto pokyčių ataskaita pagal 2018 m. gruodžio 31 d. duomenis. Priėmus šį sprendimą, bus įgyvendintos įstatyminės nuostatos dėl Klaipėdos miesto savivaldybės biudžeto vykdymo ataskaitų rinkinio ir konsoliduotųjų finansinių ataskaitų rinkinio patvirtinimo, pateikti duomenys Savivaldybės tarybai apie Klaipėdos miesto savivaldybės finansinę būklę.

A. Špučienė išsamiau pakomentuoja konsoliduotųjų finansinių ataskaitų rinkinį. Įvardina pagrindinius trūkumus ir pažeidimus.

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

5. SVARSTYTA. Pritarimas dalyvauti projekte „Kultūrų diasporos centro infrastruktūros kompleksinė plėtra“ (socialinio kultūrinio klasterio „Vilties miestas“ infrastruktūros kompleksinė plėtra).

Pranešėja – E. Jurkevičienė. Informuoja, kad Mažesniųjų brolių ordino Lietuvos Šv. Kazimiero provincijos Klaipėdos Šv. Pranciškaus Asyžiečio vienuolynas kreipėsi „Dėl partnerystės vykdant Mažesniųjų brolių ordino Lietuvos Šv. Kazimiero provincijos Klaipėdos Šv. Pranciškaus vienuolyno projekto „Kultūrų diasporos centro infrastruktūros kompleksinė plėtra (socialinio kultūrinio klasterio „Vilties miestas“ infrastruktūros kompleksinė plėtra“) į Klaipėdos miesto savivaldybės administraciją su pasiūlymu prisidėti prie Projekto įgyvendinimo ir tapti Projekto partneriu.

E. Jurkevičienė sako, kad klausimas dėl tapimo Projekto partneriu ir finansinio prisidėjimo buvo pristatytas ir apsvarstytas š. m. rugpjūčio 1 d. Strateginio planavimo grupės posėdyje. Klausimui buvo pritarta vienbalsiai. 2018 m. balandžio 9 d. tarp Vienuolyno ir VšĮ Centrinė projektų valdymo agentūra (toliau – CPVA) yra pasirašyta Projekto finansavimo administravimo sutartis Nr. 2018/2-2167 ir Projekto įgyvendinimui skirtos Europos Sąjungos struktūrinių fondų ir (arba) Lietuvos Respublikos valstybės biudžeto lėšos, kurių suma – 500 000,00 Eur. Vienuolynas įsipareigojo CPVA projekto veikloms įgyvendinti skirti projekto tinkamų finansuoti išlaidų –122 293,56 Eur. Tarybai pritarus sprendimo projektui – Klaipėdos miesto savivaldybės lėšų dalis būtų 88 235,29 Eur. Viso projekto išlaidų suma –710 528,85 Eur. Planuojama projekto veiklų įgyvendinimo pabaiga – 2020 m. liepos 31d.

K. Bagdonas mano, kad turėtų būti jungtinės veiklos sutartis tam (pasirašyta su savivaldybe), kad būtų galima patalpose rengti tam tikrą skaičių renginių. Siūlo jungtinės veiklos sutartį pridėti prie sprendimo projekto.

NUTARTA. Pritarti pateiktam sprendimo projektui. Prie sprendimo projekto pridėti jungtinės veiklos sutartį.

BALSUOTA: už – 5, prieš – 0, susilaiko – 0.

6. SVARSTYTA. UAB „REGSEDA“ atleidimas nuo žemės nuomos mokesčio mokėjimo.

Pranešėja – K. Petraitienė. Savivaldybės tarybos sprendimo projektu siūloma suteikti valstybinės žemės nuomos mokesčio (toliau – VŽNM) už 2019 metus lengvatą juridiniam asmeniui – UAB ,,Regseda“ (kodas 140109752) už valstybinės žemės sklypų nuomą, adresais: Šviesos g. 3 ir Šviesos g. 5, Klaipėdoje. Įmonė turi neįgaliųjų socialinės įmonės statusą ir jos veikla orientuota į neįgaliųjų įdarbinimą ir užimtumą.

Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos 2015-05-28 sprendimu Nr. T2-108 patvirtinto VŽNM lengvatų teikimo tvarkos aprašo reikalavimais, priimti sprendimą dėl VŽNM lengvatos suteikimo asmenims, vykdantiems veiklą ir turintiems neįgaliųjų socialinės įmonės statusą ir užtikrinantiems darbo vietas, pritaikytas negalią turintiems asmenims.

K. Zibalienė UAB „REGSEDA“ direktorė papasakoja apie įmonės veiklą ir teigia, kad Vilniaus ir Šiaulių miestų tokios pat įstaigos atleistos nuo mokesčio visam laikui (jei nepakeis statuso).

V. Žvikienė siūlo pasvarstyti galimybę atleisti UAB „REGSEDA“ nuo žemės nuomos mokesčio mokėjimo ilgesniam laikotarpiui nei vieneri metai.

NUTARTA:

1. Pritarti pateiktam sprendimo projektui.

2. Pasvarstyti galimybę atleisti UAB „REGSEDA“ nuo žemės nuomos mokesčio mokėjimo ilgesniam laikotarpiui nei vieneri metai.

BALSUOTA: už – 4, prieš – 0, susilaiko – 0.

Posėdis baigėsi 13.40 val.

Posėdžio pirmininkas Kazys Bagdonas

Posėdžio sekretorė Lietutė Demidova